酈生長揖圖
作者：劉克莊
朝代：宋

paragraphs: 高陽狂生六十餘，入謁自通臣博徒。
劉季嫚士如庸奴，對客濯足以兩姝。
生云足下扶義初，奈何不禮長者乎。
隆準一笑延坐隅，與隨何輩載後車。
刻六國印識尤迂，向微留侯幾誤渠。
胡雛聞人說漢書，千載而下猶揶揄。
掉舌所得良區區，投身沸鼎何其愚。
嗚呼，博徒果不賢腐儒。